Helikopter met hoë militêre amptenaar stort neerVeiligheidswagte staan Woensdag wag buite genl. Bipin Rawat se huis in Nieu-Delhi. (Foto: Sajjad HUSSAIN / AFP) ’n Helikopter met Indië se militêre stafhoof aan boord het Woensdag in dié land neergestort. Minstens sewe mense het in die ongeluk omgekom. Die oorledenes is nog nie geïdentifiseer nie en dit is nie duidelik of genl. Bipin Rawat die voorval oorleef het nie. Voorlopige inligting dui daarop dat Rawat (63) saam met sy vrou en 12 ander mense in ŉ Russies-vervaardigde Mi-17-helikopter gevlieg het toe dit vroeër vandag naby Coonoor in die suidelike Indiese deelstaat Tamil Nadu neergestort het. Rawat is Indië se eerste stafhoof, ŉ pos wat die Indiese regering in 2019 geskep het. Daar kan in beeldmateriaal van die ongelukstoneel gesien word hoe ŉ skare mense die brandende helikopterwrak met emmers water probeer blus terwyl ŉ groep soldate een van die insittendes op ŉ draagbaar wegdra. Minstens sewe liggame is op die toneel gevind terwyl “sommige van die beseerdes hospitaal toe geneem is,” het ŉ brandweerbeampte in Coonoor aan AFP gesê. Rawat was ten tyde van die vliegongeluk op pad van die nabygeleë Sulur-lugmagbasis in Coimbatore na ŉ militêre kollege. Die helikopter het glo reeds gereed gemaak om te land toe dit neergestort het. Die helikopter het sowat 10 km van die naaste pad neergestort en nood-en-reddingswerkers moes loop tot by die toneel, het ŉ ander brandweerbeampte aan AFP gesê. Mi-17-helikopters, wat die eerste keer in die 1970’s in diens geneem is en wyd deur verdedigingsmagte regoor die wêreld gebruik word, was oor die jare al in ŉ hele aantal ongelukke betrokke. Altesame 14 mense het net verlede maand in ŉ vliegongeluk gesterf toe ŉ Azerbeidjanse militêre Mi-17-helikopter tydens ŉ oefenvlug neergestort het. Dié soort helikopter was ook betrokke by ŉ ongeluk in Sentraal-Java waarin vier Indonesiese soldate in 2019 die lewe gelaat het. Vyf ander is destyds in dié ongeluk beseer. Indië se lugmag het intussen ’n ondersoek gelas na die jongste voorval.